SURSE Premierul Dăncilă vrea să îl propună pe Mihai Fifor în locul Rovanei Plumb/ UPDATE Propunerea s-ar putea lovi de problema egalității de gen

Premierul Viorica Dăncil vrea să îl propună pe Mihai Fifor, în prezent secretar general al PSD, pentru postul de comisar european în locul Rovanei Plumb, respinsă luni definitiv în comisia juridică din Parlamentul European, au declarat pentru G4Media.ro surse politice.

Fifor nu a putut fi contactat până la ora publicării acestei știri.

UPDATE 19.00 Potrivit unor surse politice, propunerea Fifor s-ar putea lovi de problema egalității de gen, a echilibrului între bărbați și femei în viitoarea Comisie Europeană. În aceste condiții, premierul Dăncilă s-ar putea reorienta către un candidat femeie, fiind vehiculate numele europarlamentarelor Claudia Țapardel și Gabriela Zoană.

Unele voci de la Bruxelles susțin că Ursula von der Leyen ar fi cerut deja României și Ungariei să facă noi propuneri.

Președintele Klaus Iohannis a convocat-o pe premierul Viorica Dăncilă la Palatul Cotroceni, pentru miercuri la ora 12:00, pentru consultări pe tema numirii comisarului european din partea României.

Comisia JURI i-a declarat, luni, drept candidați nepotriviți pentru funcția de comisari europeni pe Rovana Plumb și Laszlo Trocsanyi, au declarat pentru G4Media.ro surse din Parlamentul European.

Conform surselor citate, votul în cazul Rovanei Plumb a fost de 13 pentru respingere și 7 împotrivă.

Candidatul ungar a fost respins cu 12 la 9 voturi.

„Plumb și Trocsanyi nu sunt capabili să-și exercite funcția în acord cu Tratatele. Vor fi trimise scrisori (Comisiei Europene) care vor clarifica decizia JURI”, au declarat pentru G4Media.ro surse din comisie.

Ulterior, eurodeputatul USR PLUS, Ramona Strugariu, a anunțat că „s-a activat opțiunea nucleară pentru Rovana Plumb – nu este, în mod clar, o opțiune pentru poziția de comisar european”. „Nici candidatul maghiar nu a trecut de votul JURI. Vor fi transmise scrisori de clarificare a deciziei JURI. Voturi Plumb: 13/7. Voturi Trocsanyi : 12/9”, a scris Strugariu pe Facebook.

Informaţia a fost confirmată pe Twitter de către purtătorul de cuvânt al Parlamentului European, Jaume Duch.

”@EP_Legal (JURI – n.r.) a votat că cei doi comisari (din România şi Ungaria) sunt incapabili să-şi exercite funcţiile în conformitate cu Tratatele şi cu Codul de conduită. @Preşedintele-PE va întreba acum ce măsuri urmează să adopte @vonderleyen (Ursula von der Leyen, preşedintele ales al viitoarei Comisii Europene – n.r.)”, a scris Jaume Duch.

Eurodeputata Manon Aubry, membră a JURI din partea Grupului Confederal al Stângii Unite Europene/Stânga Verde Nordică (GUE/NGL) a declarat că eurodeputaţii ”au confirmat că cei doi comisari nu îşi pot exercita funcţia din cauza conflictelor de interese”, ceea ce blochează procesul de nominalizare a lor.

Împotriva candidaturii Rovanei Plumb au fost 13 voturi, iar în favoarea sa şapte voturi. Contra candidaturii lui Laszlo Trocsanyi au votat 12 eurodeputaţi, iar pentru – nouă.

Preşedintele JURI, Lucy Nethsingha (grupul Renew Europe), îi va trimite o scrisoare preşedintelui Parlamentului European, David Sassoli, în care va transmite poziţia oficială a acestei comisii faţă de candidaţii Rovana Plumb şi Laszlo Trocsanyi.

Comisia JURI recomandase joi ca procedura de validare să fie suspendată în cazul Rovanei Plumb şi al comisarului-desemnat pentru vecinătate şi politică de extindere, Laszlo Trocsanyi. În privinţa Rovanei Plumb, membrii JURI au considerat că există un conflict de interese din cauza unui împrumut pe care aceasta l-a contractat şi a lipsei de claritate privind modul în care îl va plăti fără a compromite funcţia pentru care a fost propusă.

JURI poate suspenda audierile în comisiile specializate ale Parlamentului European în cazul comisarilor desemnaţi dacă există conflicte de interese după o evaluare a declaraţiilor de avere ale acestora.

Rovana Plumb a fost desemnată comisar european pentru transporturi în viitoarea Comisie Europeană condusă de Ursula von der Leyen, iar audierea sa în comisiile europarlamentare Transport şi Turism (TRAN) şi Mediu, Sănătate Publică şi Siguranţă Alimentară (ENVI) era prevăzută pentru 2 octombrie, de la ora locală 09:00 (07:00 GMT).